## Zakon o posebnom porezu na kavu (pročišćeni tekst)

### NN 136/2002 (21.11.2002.), Zakon o posebnom porezu na kavu (pročišćeni tekst)

# ODBOR ZA ZAKONODAVSTVO HRVATSKOGA SABORA

2197

Na
temelju članka 59. Poslovnika Hrvatskoga sabora, Odbor za zakonodavstvo
Hrvatskog sabora na 89. sjednici održanoj 14. studenoga 2002. godine, utvrdio
je pročišćeni tekst Zakona o posebnom porezu na kavu.

Pročišćeni
tekst Zakona o posebnom porezu na kavu obuhvaća Zakon o posebnom porezu na kavu
(»Narodne novine«, br. 139/97.) te njegove izmjene i dopune objavljene u
»Narodnim novinama«, br. 55/00., 59/00., 127/00. i 107/01. u kojima je naz­na­čeno
vrijeme njihova stupanja na snagu.

Klasa:
410-19/01-01/09

Zagreb,
15. studenoga 2002.

Predsjednik
Odbora za zakonodavstvo
Hrvatskoga sabora
**Josip** **Leko****, dipl****. iur****.,** v. r.

## ZAKON

### O POSEBNOM POREZU NA KAVU (pročišćeni tekst)

I.
TEMELJNE ODREDBE

Članak 1.

Ovim se Zakonom uređuje oporezivanje kave koja se
uvozi u carinsko područje Republike Hrvatske.

Članak 2.

Poseban porez na kavu prihod je državnog proračuna.

II.
PREDMET OPOREZIVANJA

Članak 3.

(1) Predmet oporezivanja je kava koja se uvozi u
carinsko područje Republike Hrvatske.

(2) Pod kavom u smislu ovoga Zakona, razumijeva se:
kava pržena ili nepržena sa ili bez kofeina, kavine ljuske i opne, zamjene kave
koje sadrže kavu bilo u kojem postotku, ekstrakti, esencije i koncentrati kave
ili preparati na bazi kave te ostale pržene zamjene kave, ekstrakti, esencije i
koncentrati tih proizvoda.

III.
POREZNI OBVEZNIK

Članak 4.

(1) Obveznik posebnog poreza na kavu je pravna i
fizička osoba koja u carinsko područje Republike Hrvatske uvozi, unosi ili
prima kavu.

(2) Osoba koja u carinsko područje Republike Hrvatske
uvozi, unosi ili prima količine kave koje su prema carinskim propisima
oslobođene plaćanja carine, ne smatra se poreznim obveznikom u smislu stavka 1.
ovoga članka.

IV.
POREZNA OSNOVICA

Članak 5.

Poseban porez na kavu plaća se za jedan kilogram neto
težine kave, odnosno prerađevina kave.

V.
VISINA POREZA

Članak 6.

Posebni porez na kavu plaća se za jedan kilogram neto
težine kave i to:

1. kava nepržena s kofeinom i bez kofeina               5,00 kuna

2. kava pržena s kofeinom i bez
kofeina                 12,00 kuna

3. kavine ljuske i opne                                           15,00
kuna

4. zamjene kave koje sadrže kavu, ekstrakti,
esencije, koncentrati kave i preparati na
bazi tih ekstrakata, esencija ili koncentrata
na bazi kave                                                     20,00
kuna.

VI.
NASTANAK POREZNE OBVEZE
I PLAĆANJE POSEBNOG POREZA

Članak
7.

(1)
Porezna obveza posebnog poreza na kavu pri uvozu nastaje s danom nastanka
carinskoga duga.

(2)
Posebni porez na kavu obračunava i naplaćuje carinarnica koja provodi carinski
postupak zajedno s obračunom i naplatom carinskog duga, prema propisima o
obračunu i naplati carinskog duga.

Članak
8.

(1)
Porezni obveznik ima pravo na povrat posebnog poreza na izvezenu kavu i
prerađevine kave.

(2) Ako
se izvozi kava, a posebni porez pri uvozu je obra­čunat i plaćen, porezni
obveznik ima pravo na povrat poreza u visini posebnog poreza plaćenog za
neprženu kavu pri uvozu uvećanog za 20%.

(3)
Zahtjev za povrat posebnog poreza na kavu podnosi se nadležnoj carinarnici
prema sjedištu poreznog obveznika.

(4)
Zahtjevu za povrat posebnog poreza prilaže se dokaz o izvozu (kopija izvozne
carinske deklaracije s potvrdom nadležne carinarnice da je obavljeno izvozno
carinjenje i da je kava napustila carinsko područje Republike Hrvatske) i dokaz
da je naplata izvezene kave obavljena suglasno propisima koji uređuju vanj­skotrgovačko
i devizno poslovanje.

VII.
VOĐENJE EVIDENCIJA, IZVJEŠĆIVANJE
I POREZNI NADZOR

Članak 9.

(1) Porezni obveznici iz članka 4. ovoga Zakona
obvezni su voditi evidencije o uvezenim i prodanim količinama kave izra­ženim u
kilogramima neto težine po vrstama te obračunatom i plaćenom posebnom porezu na
kavu, a izvoznici kave i pre­rađevina od kave obvezni su voditi evidencije o
nabavljenim i izvezenim količinama kave izraženim u kilogramima neto težine po
vrstama kave.

(2) Evidencije moraju odgovarati podacima iz uvoznih,
odnosno izvoznih carinskih deklaracija i ostaloj poslovnoj dokumentaciji.

(3) Upisivanje u evidencije obavlja se svakodnevno, a
najkasnije sljedećeg radnog dana od nastanka poslovnog događaja.

(4) Porezni obveznici iz članka 4. ovoga Zakona i
izvoznici obvezni su do 15. u mjesecu za protekli mjesec, a do 31. siječnja
tekuće godine za prethodnu godinu Carinskoj upravi, prema sjedištu poreznog
obveznika, dostaviti izvješće o stanju uvezenih i izvezenih količina kave,
plaćenom, odnosno vraćenom posebnom porezu na kavu i stanju zaliha kave.

(5) U prilogu godišnjeg izvješća iz stavka 4. ovoga
članka dostavljaju se i popisne liste zaliha kave sa stanjem na dan 31.
prosinca.

(6) Ministar financija propisat će oblik i sadržaj
izvješća iz stavka 4. ovoga članka.

(7) Proizvode iz članka 3. ovoga Zakona obveznici
posebnog poreza kao i sve druge pravne i fizičke osobe ne smiju prodavati na
mjestima koja su određena kao tržnice i mjesta gdje se može prigodno trgovati, odnosno
na otvorenim mjestima na kojima ne postoji obveza evidentiranja gotovinskog
prometa preko naplatnih uređaja ili izdavanja računa u smislu Zakona o porezu
na dodanu vrijednost, osim u okviru pružanja ugostiteljskih usluga i prodaje
putem automata.

Članak
10.

Pravilnost
primjene ovoga Zakona nadzire Carinska uprava.

Članak
11.

(1)
Glede žalbenog postupka, obnove postupka, zastare, obračunavanja, naplate i
povrata posebnog poreza na kavu te vođenja prekršajnog postupka, primjenjuju se
odredbe Općega poreznog zakona.

(2)
Iznimno od odredbe stavka 1. ovoga članka, u postupku naknadnog obračuna
posebnog poreza na kavu postupa se prema odredbama Carinskog zakona.

VIII.
KAZNENE ODREDBE

Članak 12.

(1) Novčanom kaznom od 10.000,00 do 400.000,00 kuna
kaznit će se za prekršaj porezni obveznik:

1. ako ne vodi propisane evidencije (članak 9. stavak
1.),

2. ako netočno vodi evidencije (članak 9. stavak 2.),

3. ako neažurno vodi evidencije (članak 9. stavak
3.),

4. ako Carinskoj upravi ne dostavi ili u roku ne
dostavi izvješća (članak 9. stavak 4.),

5. ako prodaje na mjestima koja su određena kao
tržnice, gdje se može prigodno trgovati, na otvorenim mjestima na kojima ne
postoji obveza evidentiranja gotovinskog prometa ili izdavanja računa (članak
9. stavak 7.). Novčanom kaznom iz ove točke kaznit će se za prekršaj i svaka
druga pravna i fizička osoba koja obavlja prodaju na navedenom mjestu.

(2) Novčanom kaznom od 1.000,00 do 40.000,00 kuna za
prekršaj iz stavka 1. točka 1., 2., 3. i 4. ovoga članka kaznit će se i odgovorna
osoba poreznog obveznika.

Članak 13.

(1) Novčanom kaznom od 10.000,00 do 400.000,00 kuna
kaznit će se za prekršaj porezni obveznik:

1. ako ne osigura uvjete za obavljanje nadzora
(članak 10.),

2. ako ne da na očevid dokument o uvozu i izvozu kave
i plaćanju poreza (članak 9. stavak 2.),

3. ako ometa ovlaštenu osobu u obavljanju nadzora
(članak 10.),

(2) Novčanom kaznom od 1.000,00 do 40.000,00 kuna za
prekršaj iz stavka 1. ovoga članka kaznit će se i odgovorna osoba poreznog
obveznika.

Članak 14.

(1) Novčanom kaznom od 10.000,00 do 400.000,00 kuna
kaznit će se za prekršaj pravna i fizička osoba iz članka 15. ovoga Zakona, ako
ne popiše zalihe na dan stupanja na snagu Zakona o izmjenama i dopunama Zakona
o posebnom porezu na kavu (»Narodne novine«, br. 55/00.), ne obračuna i ne
uplati razliku poreza u ostavljenom roku, odnosno na propisani račun, te ako ne
dostavi izvješće nadležnoj ispostavi Porezne uprave u roku propisanom tim
Zakonom.

(2)
Novčanom kaznom od 1.000,00 do 40.000,00 kuna za prekršaj iz stavka 1. ovoga
članka kaznit će se i odgovorna osoba.

IX.
PRIJELAZNE ODREDBE

Članak
15.

Pravne
i fizičke osobe koje nisu obveznici posebnog poreza na kavu u smislu članka 4.
ovoga Zakona, a prodaju kavu, koja se oporezuje posebnim porezom na kavu, obvezne
su popisati zalihe kave na dan stupanja na snagu Zakona o izmjenama i dopunama
Zakona o posebnom porezu na kavu (»Narodne novine«, br. 55/00.) i o tome
sastaviti zapisnik po vrstama i količinama, obračunati razliku (povećanje)
posebnog poreza na utvrđene zalihe, te ga uplatiti u roku od 30 dana od dana
popisa na propisane račune. Izvješće o obavljenom popisu zaliha kave treba
dostaviti nadležnoj ispostavi Porezne uprave prema sjedištu pravne ili fizičke
osobe, u roku od 8 dana od dana obavljenog popisa.

Članak
16.

Danom
početka primjene Zakona o posebnom porezu na kavu (»Narodne novine«; br.
139/97.) prestaje važiti Zakon o posebnom porezu na kavu (»Narodne novine«, br.
66/93.).

Članak
17.

Iznimno mjesečno izvješće za prosinac 2001. godine i godišnje izvješće za 2001. godinu podnosi se nadležnoj ispostavi Porezne uprave.

Pročišćeni tekst, NN 136/2002-2197